**INFORMAČNÝ ČLÁNOK č.2**

**Interaktívny workshop**

**v Sieniawe** v rámci projektu**:“Dedičstvo starých mám bez hraníc”**

Projekt slovensko-poľskej cezhraničnej spolupráce s názvom „Dedičstvo starých mám bez hraníc“ naberá na obrátkach. Po úvodnom predstavení projektu na pôde vedúceho partnera – obce Pečovská Nová Ves v auguste 2018 sa „aktívne ženy“ zo ZO Únie žien Slovenska v Pečovskej Novej Vsi predstavili u poľského partnera v miaste i gmine Sieniawa v dňoch 15. a 16.9.2018.

            V miestnej časti Dybkow sa dňa 15.9.2018 uskutočnil interaktívny workshop, na ktorom ženy z Pečovskej Novej Vsi v rámci prezentácie našej regionálnej kultúry pripravili a následne prezentovali chutné jedlá  starých mám – pirohy s lekvárom a tvarohom, „kokošky“ (šuľance) so strúhankou,  halušky s bryndzou a slaninkou, halušky s kapustou a „langoše“ (lokše) na sladko s cukrom a maslom. Starosta obce Jaroslav Dujava doplnil ponuku slovenských jedál zemiakovými plackami – „nalešnikmi“.

Delegáciu Pečovčanov tvorili aj zruční remeselníci – pani Katarína Mihoková, ktorá prezentovala poľskej verejnosti  rozmanité výrobky z keramiky a postup ich prípravy, pani Anna Kuchárová naživo predstavila výrobu solivarskej čipky a svoje doterajšie diela. Vlado Valuš zaujal výstavou vlastnoručne vyrobených píšťaliek, fujár a gajdíc, ktorú doplnil  spevom a hrou na  tieto hudobné nástroje.

Zručnosť a umenie pečovskonovoveských remeselníkov žali u poľského partnera veľký úspech a obdiv.

Aj keď na čele oboch partnerov projektu stáli muži, Dybkowu zjavne dominovali ženy. Hýril pestrými krojmi, znel ním slovenský a poľský spev, vládla mu dobrá nálada, úsmev, radosť a porozumenie v duchu spoznávania tradičných kultúr oboch národov. Kultúrny program pokračoval do večerných hodín.

Nasledujúci deň 16.09.2018 pripravili hostitelia program pre zástupcov slovenského partnera, ktorí si mohli prehliadnuť kultúrne pamiatky, významné stavby mesta a priľahlého okolia a v neposlednom rade poľský partner prezentoval príklady dobrej praxe pri realizácií investičných projektov s využitím zdrojov z EÚ.